《长至寿广西提刑吴大卿》
宋代·曾丰

无量寿佛今寿皇，家传室授不老方。
九转丹砂一仁念，函四大海为寿乡。
仁气所覃莫非寿，椿松龟鹤不足当。
三公九卿百执事，一时幸会俱遐昌。
公于九卿盖其杰，向独年少今未苍。
嵩狱尼山吐符日，长虹失色归文章。
骨相岩岩松梅竹，精神凛凛冰雪霜。
黑精青女杀气重，终握斗柄持天纲。
十年伏骥起北漠，万里飞鸾度南湘。
掌中名是风宪笔，实与万物为春阳。
二十五州人所祷，万口一词寿而康。
君不见夜来南极星转芒，又不见朝来南极日转光。
日星所会有所应，西州耆旧循南荒。
百神奔走翊诞庆，万象森罗印徵祥。
南人耳目习南事，寿公之意何以将。
南极从古星不老，南极从今日初长。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。